CELEX: 32015D1914
Language: el
Date: 2015-09-18 00:00:00
Title: Απόφαση (ΕΕ) 2015/1914 του Συμβουλίου, της 18ης Σεπτεμβρίου 2015, σχετικά με την υπογραφή, εξ ονόματος της Ευρωπαϊκής Ένωσης, του πρόσθετου πρωτοκόλλου της σύμβασης του Συμβουλίου της Ευρώπης για την πρόληψη της τρομοκρατίας (ΣΣΣΕ αριθ. 196)

24.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 280/24
            
         ΑΠΌΦΑΣΗ (ΕΕ) 2015/1914 ΤΟΥ ΣΥΜΒΟΥΛΊΟΥ
   της 18ης Σεπτεμβρίου 2015
   σχετικά με την υπογραφή, εξ ονόματος της Ευρωπαϊκής Ένωσης, του πρόσθετου πρωτοκόλλου της σύμβασης του Συμβουλίου της Ευρώπης για την πρόληψη της τρομοκρατίας (ΣΣΣΕ αριθ. 196)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Την 1η Απριλίου 2015 το Συμβούλιο εξουσιοδότησε την Επιτροπή να αρχίσει διαπραγματεύσεις σχετικά με το πρόσθετο πρωτόκολλο της σύμβασης του Συμβουλίου της Ευρώπης για την Πρόληψη της Τρομοκρατίας (ΣΣΣΕ αριθ. 196), εφεξής «πρόσθετο πρωτόκολλο».
            
         
               (2)
            
            
               Στις 19 Μαΐου 2015 η επιτροπή υπουργών του Συμβουλίου της Ευρώπης ενέκρινε το πρόσθετο πρωτόκολλο. Το πρόσθετο πρωτόκολλο έχει ως στόχο να διευκολύνει την εφαρμογή της απόφασης 2178(2014) του Συμβουλίου Ασφαλείας των Ηνωμένων Εθνών για τους ξένους τρομοκράτες μαχητές και, ειδικότερα, να στοιχειοθετήσει ποινικά αδικήματα για ορισμένες πράξεις που προσδιορίζονται στην παράγραφο 6 του διατακτικού της εν λόγω απόφασης.
            
         
               (3)
            
            
               Η κοινή αντίληψη για τα αδικήματα που συνδέονται με ξένους τρομοκράτες μαχητές και για τα ποινικά αδικήματα προπαρασκευαστικού χαρακτήρα που ενδέχεται να οδηγήσουν στη διάπραξη τρομοκρατικών πράξεων θα συμβάλει στην περαιτέρω βελτίωση της αποτελεσματικότητας των μέσων ποινικής δικαιοσύνης και της συνεργασίας σε ενωσιακό και διεθνές επίπεδο.
            
         
               (4)
            
            
               Η απόφαση-πλαίσιο 2002/475/ΔΕΥ του Συμβουλίου (1) καθόρισε κοινούς ενωσιακούς κανόνες σχετικά με την καταπολέμηση της τρομοκρατίας. Το πρόσθετο πρωτόκολλο ενδέχεται να επηρεάσει τους εν λόγω κοινούς κανόνες ή να μεταβάλει το πεδίο εφαρμογής τους.
            
         
               (5)
            
            
               Ως εκ τούτου, το πρόσθετο πρωτόκολλο θα πρέπει να υπογραφεί εξ ονόματος της Ευρωπαϊκής Ένωσης όσον αφορά θέματα που εμπίπτουν στην αρμοδιότητα της Ένωσης, δεδομένου ότι το πρόσθετο πρωτόκολλο ενδέχεται να επηρεάσει τους εν λόγω κοινούς κανόνες ή να μεταβάλει το πεδίο εφαρμογής τους. Τα κράτη μέλη διατηρούν την αρμοδιότητά τους στον βαθμό που το πρωτόκολλο δεν επηρεάζει κοινούς κανόνες ούτε μεταβάλλει το πεδίο εφαρμογής τους.
            
         
               (6)
            
            
               Η Ιρλανδία δεσμεύεται από την απόφαση-πλαίσιο 2002/475/ΔΕΥ και, συνεπώς, συμμετέχει στην έκδοση της παρούσας απόφασης.
            
         
               (7)
            
            
               Σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         
               (8)
            
            
               Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται η υπογραφή, εξ ονόματος της Ευρωπαϊκής Ένωσης, του πρόσθετου πρωτοκόλλου της σύμβασης του Συμβουλίου της Ευρώπης για την πρόληψη της τρομοκρατίας (ΣΣΣΕ αριθ. 196), όσον αφορά θέματα που εμπίπτουν στην αρμοδιότητα της Ένωσης, υπό την επιφύλαξη της σύναψής του (2).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδιο(-α) να υπογράψουν το πρόσθετο πρωτόκολλο εξ ονόματος της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει από την έκδοσή της. Εφαρμόζεται σύμφωνα με τις Συνθήκες.
   
      Βρυξέλλες, 18 Σεπτεμβρίου 2015.
      
         
            Για το Συμβούλιο
         
         
            Η Πρόεδρος
         
         C. DIESCHBOURG
      
   
   
      (1)  Απόφαση-πλαίσιο του Συμβουλίου, της 13ης Ιουνίου 2002, για την καταπολέμηση της τρομοκρατίας (ΕΕ L 164 της 22.6.2002, σ. 3).
   
      (2)  Το κείμενο του πρόσθετου πρωτοκόλλου θα δημοσιευτεί μαζί με την απόφαση για τη σύναψή του.